(2)

A megbízott: i. első jelentésében részletes munkatervet javasol a Bizottság számára, amelyben leírja, hogy hogyan kívánja ellenőrizni a határozathoz csatolt kötelezettségvállalásoknak való megfelelést; ii. ellenőrzi a CGD szerkezetátalakítási terve teljes körű és helyes végrehajtását, különös tekintettel: a) a mérlegfőösszeg és a kockázattal súlyozott eszközállomány csökkentésére; b) az üzleti tevékenységek korlátozására; c) az előre meghatározott üzletágakban a tevékenység leállítására; d) az előre meghatározott üzletágakban a részesedések értékesítési folyamatára; e) a spanyolországi működés szerkezetátalakítására; iii. ellenőrzi, hogy a CGD betartja az elveket a vállalatirányítási részlegen, valóban hatékony és megfelelő belső szervezettel rendelkezik, illetve megfelelő kereskedelmi gyakorlatokat alkalmaz. A megbízott ezért: a) a belső irányító szervek által kibocsátott összes jelentésből kaphat másolatot, továbbá jogosult saját megítélése szerint bármelyik ellenőrt vagy könyvvizsgálót azok vezetői minőségétől függetlenül meghallgatni. A végrehajtást felügyelő megbízott biztosítja, hogy i. az állandó felügyelők vagy időszakos ellenőrök/könyvvizsgálók ajánlásait megfelelően végrehajtsák; és ii. hogy cselekvési terveket hajtsanak végre a belső ellenőrzési szabályzatában azonosított hibák korrigálására; b) rendszeresen ellenőrzi a CGD kereskedelmi gyakorlatát, különös tekintettel annak hitelezési és betétkezelési politikájára. A végrehajtást felügyelő megbízott felülvizsgálja a CGD nem teljesítő hitelek szerkezetátalakítására és előrejelzésére vonatkozó politikáját. A CGD tájékoztatja a végrehajtást felügyelő megbízottat az igazgatótanács számára küldött valamennyi kockázati jelentésről, vagy bármilyen elemzésről/felülvizsgálatról, amely a CGD hitel kitettségét értékeli. A végrehajtást felügyelő megbízott a fent említett jelentések és meghallgatások, valamint szükség esetén az egyes hiteliratok felülvizsgálata alapján elvégzi saját elemzését és vizsgálatát. A megbízott e tekintetben teljes körű hozzáféréssel rendelkezik a hitelaktákhoz, és jogosult a hitelelemzők és kockázatkezelők szükség szerinti meghallgatására; c) rendszeresen ellenőrzi, hogy a CGD hogyan végzi a kérelmek és peres eljárások kezelését. A megbízott biztosítja, hogy a kérelmeket és peres eljárásokat a CGD belső ellenőrzési szabályzatában foglalt eljárások szerint kezelik, valamint azt is, hogy a CGD követi az iparág bevált gyakorlatait. A végrehajtást felügyelő megbízott a jelenlegi folyamat hibáinak kijavítására korrekciós lépéseket határoz meg; iv. ellenőrzi az összes egyéb Kötelezettségvállalásnak való megfelelést; v. a határozathoz csatolt kötelezettségvállalásokban foglalt, a megbízott számára kijelölt egyéb funkciókat is ellát; vi. általa szükségesnek vélt intézkedéseket javasol a CGD-nek annak biztosítására, hogy a CGD teljesíti a határozathoz csatolt kötelezettségvállalásokat; vii. figyelembe veszi a fizetőképességre és likviditásra vonatkozó szabályozásban történt változásokat a jelenlegi pénzügyi eredmény a szerkezetátalakítási tervben foglalt előirányzatokhoz képest mért fejlődésének vizsgálata során; és viii. minden féléves periódus lezártát következő harminc napon belül írásos jelentéstervezetet nyújt be a Bizottság, Portugália és a CGD részére. A Bizottság, Portugália és a CGD öt munkanapon belül észrevételeket fűzhet a tervezethez. Az észrevételek beérkezésétől számított öt munkanapon belül a megbízott elkészíti a végső jelentést, amelybe saját megítélése szerint a lehető legjobb módon beépíti az észrevételeket, és benyújtja azt a Bizottság és Portugália részére. A megbízott csak ezután küldi el a végső jelentés másolati példányát a CGD-hez. Amennyiben a jelentéstervezet vagy a végső jelentés a CGD előtt fel nem fedhető információt is tartalmaz, a CGD számára a jelentéstervezetnek vagy a végső jelentésnek kizárólag a nem bizalmas változata küldhető meg. A megbízott a jelentés Bizottsághoz való megküldése előtt semmilyen körülmények között sem nyújthatja be a jelentés valamely változatát Portugália és/vagy a CGD részére. A jelentés a megbízott megbízásában meghatározott feladataira, valamint a CGD kötelezettségeknek való megfelelésére összpontosít, így lehetővé teszi a Bizottság számára annak elbírálását, hogy a CGD-t a kötelezettségeknek megfelelően irányítják-e. A Bizottság szükség esetén pontosítja a jelentés által lefedendő ügyek körét. E jelentéseken kívül a megbízott azonnal jelenti írásban a Bizottság felé, ha feltételezi, hogy a CGD nem felel meg ezeknek a kötelezettségeknek; egyúttal a jelentés nem bizalmas változatát megküldi a CGD-nek is.